ธปท.มั่นใจศก.ครึ่งปีหลังฉลุย
ผู้ว่าฯธปท.มั่นใจเศรษฐกิจครึ่งปีหลังฉลุย ทั้งปีโตกว่า4% แต่มีปัจจัยเรื่องนโยบายรัฐบาลใหม่ที่ยังต้องจับตา
18 ก.ค. 2554

ผู้ว่าฯธปท.มั่นใจเศรษฐกิจครึ่งปีหลังฉลุย ทั้งปีโตกว่า4% แต่มีปัจจัยเรื่องนโยบายรัฐบาลใหม่ที่ยังต้องจับตา
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวบรรยายในหัวข้อ"ทิศทางเศรษฐกิจหลังการเลือกตั้ง 2554" ในงานสัมนาของสมาคมธุรกิจเช่าซื้อ ว่า แนวโน้มเศรษฐกิจครึ่งปีหลังของปีนี้น่าจะขยายตัวได้ต่อเนื่อง โดยครึ่งหลังนี้น่าจะขยายตัวได้ระดับใกล้เคียงกับครึ่งปีแรก และทั้งปีน่าจะโตได้ประมาณ 4%กว่าๆ แต่ยังต้องจับตาดูเงินเฟ้อที่มีแนวโน้มสูงขึ้น ความไม่แน่นอนในการฟื้นตัวของเศรษฐกิจกลุ่มประเทศอุตสาหกรรมหลัก สหรัฐฯ ยุโรป ญี่ปุ่น(จี3) โดยเฉพาะสหรัฐฯและยุโรปที่มความไม่แน่นอนสูง ซึ่งอาจส่งผลกระทบต่อเศรษฐกิจโลกและมีผลทางอ้อมต่อคู่ค้าอย่างภูมิภาคเอเซียรวมทั้งไทยได้ ต้องติดตามผลที่จะมีต่อตลาดการเงินโลกที่จะมีความเคลื่อนไหวค่อนข้างมากด้วย
นอกจากนี้ยังจำเป็นต้องติดตามดูนโยบายของภาครัฐว่าจะมีการใช้เงินงบประมาณมากน้อยแค่ไหน ซึ่งขณะนี้ยังไม่ชัดเจน เพราะต้องรอให้รัฐบาลเสนอแผนบริหารราชการแผ่นดินก่อนจึงจะชัดเจน เนื่องจากหากใช้เงินในการใช้จ่ายมากคงมีผลต่อเงินเฟ้อเพิ่มขึ้น แต่อย่างไรก็ตามแม้จะมีปัจจัยลบจากเงินเฟ้อมีแนวโน้มสูงขึ้น จากราคาอาหารที่สูงขึ้นส่วนผลจากราคาน้ำมันต่อเงินเฟ้อยังไม่ชัดเพราะยังมีการอุดหนุนราคา แต่ธปท.คงจะยังไม่มีการปรับประมาณการณ์คาดการอัตราการเจริญเติบโตทางเศรษฐกิจ(จีดีพี)ใหม่ เพราะได้รวมปัจจัยด้านเงินเฟ้อเอาไว้ล่วงหน้าแล้ว
"ถึงจะมีปัจจัยลบจากเงินเฟ้อที่อาจจะสูงขึ้น แต่เราคงไม่ปรับจีดีพีจากปัจจุบัน เพราะได้รวมเงินเฟ้อไว้แล้ว คิดว่าเศรษฐกิจครึ่งปีหลังจะโตได้ดีพอๆกับครึ่งปีแรก และคาดว่าทั้งปีจีดีพีจะโตได้4%กว่าๆ ส่วนปัจจัยทางการเมืองจะส่งผลต่อเศรษฐกิจอย่างไรยังต้องตามดู ตอนนี้นโยบายรัฐบาลยังไม่ชัดเจน" นายประสารกล่าว
ทั้งนี้ ธปท.คาดการณ์ว่าจีดีพีปีนี้น่าจะขยายตัวที่ระดับ4.1% ส่วนผลการประเมินจีดีพีครั้งใหม่ที่จะแถลงเป็นทางการในวันที่22ก.ค.นี้การประเมินคงยังไม่สามารถนำผลจากนโยบายภาครัฐมาประเมินได้ เพราะยังไม่ชัดเจนต้องรอความชัดเจนการเสนอแผนบริหารราชการแผ่นดินที่คาดว่าจะชัดเจนในช่วงเดือนส.ค.ปีนี้อีกครั้ง ภาวะเช่นนี้ธปท.ยังจำเป็นต้องปรับดอกเบี้ยให้เข้าสู่ระดับปกติต่อไปแต่จะไม่ให้กระทบต่อการเติบโตของจีดีพี